Contra Sophistas
Contra sophistas vel Adversus sophistas (Graece Κατὰ τῶν σοφιστῶν) est libellus bellatorius circa 390 a.C.n. a rhetore Atheniensi Isocrate publicatus tum cum rhetoricam docere instituit. Velut scholae suae programma patefacit dum rivales vituperat qui maiora pollicentur quam praestare possunt. Nam sine natura idonea et multa exercitatione negat fieri posse ut discipuli magni oratores fiant etiamsi per doctrinam et magistrum aliquantum proficere solent. Nec virtutem nec beatam vitam doceri posse existimat et dialecticam velut ludum in vita civili inutilem detrectat. Eandem doctrinam postea in oratione de permutatione longius explicavit. Contra sophistas ex abrupto explicit tum cum novam disputationem nuntiare videtur. Quocirca multi critici moderni finem excidisse aestimant.